મંત્રતંત્ર યોગના સંશોધન દરમ્યાન મને પણ તાવીજ-માદળિયાનો અદ્ભૂત અનુભવ થયો છે. કેટલાક ચમત્કારીક પ્રસંગોના સાક્ષી થવાના સંજોગો પણ ઊભા થયા છે. જ્યારે હું કિશોર વયનો હતો. મારા પિતાની કાફેમાં બેસતો. ભણવાની સાથે ગુઢવાદના પુસ્તકો વાંચતો. તાંત્રિક સાધુઓને મળતો. મારો આ શોખ ખૂબ જ જાણીતો હતો. એકવાર મૂળ ઉત્તર ભારતનો પણ મારા ગામમાં ફળની લારી ફેરવતા એક ભૈયાજીએ મને ધંધો સારો ચાલે તેના માટે તાવીજ-માદળિયું મંત્રી આપવા કહ્યું. મેં બહુ ધ્યાન આપ્યું નહીં. તે મારી પાછળ પડી ગયો ને વારંવાર મંત્રેલું માદળિયું આપવા માંગણી કરવા માંડયો. એકવાર એક હસ્તલિખિત ગ્રંથમાં ‘વ્યાપાર વિજય કમલાયંત્ર’નો પ્રયોગ વાંચવા મળ્યો. મેં તે યંત્ર કાગળ ઉપર લખી ભૈયાજીને આપ્યું. તેને માદળિયામાં મૂકીને પહેરવાથી ૨૦ વર્ષમાં તો તે લાખોપતિ બની ગયો. ફ્રૂટ અને વાહનોની દલાલીમાં અઢળક કમાણો. તેની અદ્ભૂત સફળતાનું મને પણ આશ્ચર્ય થાય છે. આમ ક્રોસ, માદળિયા, કંઠી, કડાં, મંત્રપોટલીઓ એ શ્રદ્ધાનો સવાલ છે, પણ આ વિષયના જાણકારો કહે છે કે ભારતીય મંત્રશાસ્ત્રમાં આપેલા ગૂઢ મંત્રોમાં અપાર શક્તિ પડેલી છે. તેની ઉપાસના અચૂક ફળ આપનારી ગણાય છે.